አምባሰል የንግድ ስራዎች ድርጅት ለተፈናቃዮች የ5 ሚሊዮን ብር ድጋፍ አደረገ
የጥረት ኩባንያ አካል የሆነው አምባሰል የንግድ ስራዎች ድርጅት በአማራ ክልልና ከክልሉ ውጭ ለተፈናቀሉ የአማራ ክልል ተወላጆች መልሶ ማቋቋሚያ የሚሆን የ5 ሚሊዮ ብር ድጋፍ አደረልጓል፡፡የአምባሰል የንግድ ስራዎች ድርጅት ባህርዳር ቅርንጫፍ ጽ/ቤት ስራ አስኪያጅ አቶ አበረ ይንገስ መጋቢት 5 በተዘጋጀ የርክክብ ስነ-ስርዓት ላይ የ5 ሚሊዮን ብር ቼክ ለክልሉ ምግብ ዋስትናና አደጋ መከላከል ኤጀንሲ ሰጥተዋል፡፡በርክክብ ስነ-ስርዓቱ ስራ አስኪያጁ በክልሉ ከተለያዩ አካባቢወች ተፈናቅለው በመጠለያ ለሚገኙ ዜጎች ችግራቸው እስኪፈታ ድረስ ቀጣይ ድጋፎችን እንደሚያደርጉ ተናግረዋል፡፡ኩባንያው የግብርና ምርቶችን ወደ ውጭ ኤክስፖርት በማድረግ ከማህበረሰቡ ጋር ካለው ጥብቅ ዝምድና አንፃር ለእነዚህ ተፈናቃዮች ድጋፍ ማድረጋችን ማህበራዊ ኃላፊነታችን ነው ሲሉም ገልፀዋል፡፡   የአማራ ክልል ምግብ ዋስትናና አደጋ መከላከል ኤጀንሲ ምክትል ኃላፊ የሆኑት አቶ አማረ ክንዴ በበኩላቸው አሁን ላይ በአማራ ክልል በተለይም ከማዕከላዊና ከምዕራብ ጎንደር አካባቢ የተፈናቀሉ ከ90ሺ በላይ የሚሆኑ ዜጎች በ13 መጠላያ ጣቢያወች መኖራቸውን ገልፀው ዜጎችን በዘላቂነት ለማቋቋም ሰፊ ስራዎች እየተሰሩ ነው ሲሉ ገልፀዋል፡፡አምባሰል የንግድ ስራዎች ድርጅት ላበረከተው 5 ሚሊዮን ብር ድጋፍ  በተፈናቃዮች ስም ምስጋና አቅርበዋል፡፡አቶ አማረ አክለውም ተፈናቃዮችን ለማቋቋም በርካታ ስራወች እየተሰሩ መሆኑን ገልፀዋል፡፡ 150ሺ ቆርቆሮ ከመጭው ቅዳሜ ጀምሮ ወደ ተጎጂዎች አካባቢ መጓጓዝ እንደሚጀምር ተናግረዋል፡፡በቼክ ርክክብ ስነ-ስርዓቱ ቾይዝ ውኃን ጨምሮ ሌሎች ተቋማትም የተለያዩ ድጋፎችን አድርገዋል፡፡አምባሳል የንግድ ስራዎች ድርጅት በባህር ዳር ከተማ በተከሰተው የእሳት አደጋ ከቤት ንብረታቸው ለተፈናቀሉ ሰዎች 1 ነጥብ 5 ሚሊየን ብር ድጋፍ አድርጓል፡፡ጥረት ኮርፖሬት በተመሳሳይ ለተፈናቃዮቹ የ 10 ሚሊየን ብር ማድረጉ የሚታወስ ነው፡፡/የአማራ ብዙሃን መገናኛ/